1Iyanaé pasenna PUWANGNGE lao ri Maléakhi untu’ umma Israélié.
2Makkedai PUWANGNGE lao ri umma’-Na, "Uwamaséiko." Iyakiya mappébaliwi mennang, "Pékkugi PUWANGNGE mamaséiki?" Mappébaliwi PUWANGNGE, "Tenniyaga Esau kakana Yakub? Iyakiya Uwamaséiwi Yakub,
3na Esau Ucéccéi. Daéra mabbulu-buluna Esau purani Uwancuru, sibawa Uwabbéréyangngi tanana lao risining olokolo masekkangngé ri padang kessi’é."
4Akkalarapanna wija-wijanna Esau, iyaro sining tau Edongngé makkedai, "Purani riyancuru kota-kotata, iyakiya maéloki patettongngi paimeng," mappébaliwi matu PUWANGNGE, "Weddingngi mennang patettongngi paimeng, iyakiya Uruttungngi matu. Riteppui matu mennang, ‘Wanuwa madoraka’ sibawa ‘Bangsa iya nakennaé caina PUWANGNGE untu’ mannennungeng.’"
5Aléna bangsa Israélié mitai matu, sibawa makkeda, "Battowa tongengngi PUWANGNGE; akuwasan-Na narapii ri saliwenna tanana Israélié!"
6Makkedai PUWANG Iya Pommakuwasaé lao risining imangngé, "Séddié ana’ napakalebbii ambo’na, sibawa séddié pattumani napakalebbii puwanna. Iyya’é Ambo’mu; magi dé’ mupakalebbi-Ka? Iyya’é ponggawamu; magi dé’ mumétau lao ri Iyya? Mupakatuna-Ka, iyakiya makkutanako, ‘Nasibawang cara aga ripakatuna-Ko?’
7Ri laleng makkarobangenna inanré iya dé’é nasitinaja riyakkarobangeng ri yasé’na mézba-Ku. Nainappako makkutana, ‘Nasibawang cara aga ripakariyawa-Ko?’ Di laleng mucarépainna mézba-Ku.
8Rékko makkasuwiyakko lao ri Iyya olokolo iya butaé, iya malasaé iyaré’ga képoé, dé’ga na iyaro pangkaukeng sala? Coba mabbéréyangngi olokolo sinrupaéro lao ri gubernur-é! Masennagga sibawa nagaukekkoga sibawa makessing?"
9Makkekkuwangngé, éh imang-ngimang, coba méllauwi lao ri Allataala kuwammengngi Namaséiki. Dé’ Nabaliwi matu sempajammu, na iyaro asalammu muto.
10Makkedai PUWANG Iya Pommakuwasaé, "Lebbi kessing muwi ritongko sumpang Bola-Ku, saba’ siya-siyako palluwa api ri mézba-Ku. Dé’ Upojiko, sibawa dé’ Umaélo tarimai pakkasuwiyammu.
11Ripakalebbi-Ka ri bangsa-bangsaé ri sininna linoé. Kégi-kégi ritunui dupaé untu’ pakalebbii asek-Ku sibawa riyakkasuwiyangeng sining akkarobangeng iya sitinajaé, saba’ sininna bangsaé pakalebbi-Ka!
12Iyakiya iko mupakatuna-Ka nasaba muwangga’i mézba-Ku dé’ angke’na, sibawa makkasuwiyang kuwaro inanré iya musampéyangngé.
13Adammu, ‘Najinnani sibawa sininnaro’, namupakariyawa-Ka. Tiwiko olokolo riyénnau, olokolo iya képo iyaré’ga iya malasaé untu’ riyakkasuwiyangeng lao ri Iyya. Mupikkiri’i maélo-Ka tarimai pakkasuwiyammuro?
14Tattanroi topabbelléng iya makkasuwiyangengngé lao ri Iyya olokolo iya dé’é angke’na, rékko ri yelle’na olokolo’na engka olokolo makessing iya puraé najjanciyang lao ri Iyya! Saba’ Iyya ritu Arung Maraja, sibawa ripakalebbi ri sininna bangsaé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn